Knights se Kruger (102*) kasty Dolphins | Netwerk24
Knights se Kruger (102*) kasty Dolphins
Deur Johann de Jager 05 September 2018 22:30
Pat Kruger het ’n onoorwonne 102 van 56 balle in die Knights se sege oor die Dolphins in die T20-wedstryd om die Umthunzi-beker tussen die spanne Woensdag in Port Shepstone gemoker.
Pat Kruger. Foto: Facebook
Die besoekers het 182/4 aangeteken. Die Dolphins het daarna vroeg paaltjies verloor en is tot 163/8 beperk.
Kruger is op die Knights se onlangse prysuitdeling as Eendagspeler vir die Jaar vereer. Hy het verlede seisoen sy eerste eersterangse én sy eerste eendaghonderdtal vir die Knights gemoker.
Die draaier Senuran Muthusamy het met 2/19 die beste gevaar met die bal onder die tuisspan se boulers.
Die Dolphins was volgens @DolphinsCricket vroeg in die knyp in hul kolfbeurt.
Morné van Wyk (10) en Cody Chetty (10) is in die derde boulbeurt uit, waarna die vertrek van Vaughn van Jaarsveld (2) en Andile Phehlukwayo (2) dit 31/4 gemaak het. Muthusamy (34) en Sibonelo Makhanya (42) het ’n ruk vasgeskop, terwyl Prenelan Subrayen 37 van 18 balle aan die einde geslaan het.
Corné Dry (4/45), Ryan McLaren (2/15) en Duanne Olivier (2/25) het die paaltjies vir die wenspan laat kantel.
Meer oor: Umthunzi-Beker | Pat Kruger | Knights | Dolphins